Република Србија

Високи савет судства

Председнику и члановима Високог савета судства

Предмет: Иницијатива

Дана 31.03.2015. године одржана је седница Главног одбора Удружења судија прекршајних судова на којој се, поред осталих тачака Дневног реда, разматрало и стање у првостепеним прекршајним судовима у вези са којима су у току радње – поступак по објављеним огласима за попуњавање упражњених судијских места.

Једногласно је заузет став о изузетном значају судијских помоћника у раду првостепених прекршајних судова те је оцењено да би за прекршајно судство као целину било од изузетног струковног значаја да исти, судијски помоћници, своја знања и стручност искажу и у условима вршења судијске функције.

Са изнетог, Главни одбор Удружења судија прекршајних судова Србије, једногласно, је донео Одлуку да се члановима Високог Савета судства упути иницијатива да приликом доношења Одлуке о конкретним кандидатима за избор судија у првостепеним прекршајним судовима посебну пажњу обрати на судијске помоћнике прекршајних судова у опште, а поготову на оне који су конкурисали за судије судова у којима и обављају дужности судијских помоћника.

Поднета иницијатива је мотивисана поред изнетог и чињеницом да члан Високог Савета судства из редова судија прекршајних судова не учествује активно у раду Високог савета судства те из тог разлога се налази да се фактички не заступају струковни циљеви и интереси прекршајног судства.

Главни одбор Удружења је становишта да би Високи савет судства, примењујући позитивне законске прописе, у смислу испуњености услова за избор на судијску функцију, односно предлагање кандидата Скупштини Србије, у циљу остваривања струковних интереса прекршајног судства, требао уважити предметну иницијативу те у извесном смислу при одабиру кандидата дати предност судијским помоћницима који су запослени у прекршајним судовима. Све ово посебно из разлога што је недавнo изабрано девет судија, а предложен један кандидат за Прекршајни апелациони суд, од којих троје није до сада обављало судијску функцију у првостепеном прекршајном суду, нити се ради о сарадницима из апелације, што је изазвало велико незадовољство наших колега.

Главни одбор налази да се оваквим ставом и иницијативом не врши повреда Уставом и законом зајамчених права грађана у смислу равноправности при запошљавању – избору за судије у судовима Републике Србије.

 Главни Одбор Удружења